राहुल राज के मामले में जेजे अस्पताल ने अपना बयान वापस ले लिया है। इससे पहले अस्पताल ने कहा था कि 27 अक्टूबर को मुंबई पुलिस मुठभेड़ में मारे गए बिहार के छात्र राहुल राज को काफी नजदीक से गोली मारी गई थी। अस्पताल के फोरेंसिक विशेषज्ञों का कहना था कि राहुल राज के चेहरे पर बारूद मिला है, इसका मतलब सिर्फ 2 फिट से गोली चलाई गई थी। लेकिन शाम होते होते अस्पताल व डाक्टर अपने उस बयान से मुकर गए। इस एनकाउंटर के बाद पहले ही मुश्किल में फंसी मुंबई पुलिस की भूमिका पर इस रिपोर्ट से कई सवालिया निशान लग गए थे। पटना में रहने वाला राहुल राज का परिवार पहले से ही इसे एक हत्या का मामला बता रहा है। उधर पटना में राहुल के परिजनों ने इस रिपोर्ट को सही बताते हुए मुंबई पुलिस के खिलाफ आरोपों की झड़ी लगा दी है।